Mótið sem Evrópubúar eru farnir að byggja rafræn viðskipti á , kemur frá Bandaríkjunum . Mót þetta nefnist UBL ( Universal Business Language ) sem er gjaldfrjálst safn staðlaðra rafrænna viðskiptaskjala með XML sniði ( Extensible Markup Language ) . Þann 31. október undirritaði José Manuel Barroso eina af sínum síðustu ákvörðunum sem framkvæmdastjóri ESB . Í ákvörðuninni fólst að byggja megi á UBL útgáfu 2.1 í opinberum innkaupum . Þetta hefur mikla þýðingu fyrir þróun rafrænna viðskipta í Evrópu , þar sem vinna CEN / BII , vinnuhóps Staðlasamtaka Evrópu hefur einmitt byggst á UBL 2.1 , þar á meðal tækniforskriftir Íslendinga , Dana , Norðmanna , Svía , PEPPOL og ePrior innkaupakerfi ESB . Sjá nánar lið 11 á vefsíðu OASIS . Tekið skal fram að tækniforskriftir Íslendinga , sem eru þróaðar í samvinnu ICEPRO og FUT ( Fagstaðlaráðs í upplýsingatækni ) eru gjaldfrjálsar , ( eins og UBL ) , þrátt fyrir mikla vinnu starfsmanna banka , fyrirtækja og Staðlaráðs Íslands . UBL er þróað af OASIS ( Organization for the Advancement of Structured Information Standards ) . Samtökin eru stofnuð af nokkrum stórfyrirtækjum , þar á meðal SUN , IBM , Microsoft , og fleirum . Í desember 1999 hófst samvinna OASIS og UN / CEFACT , í þróun ebXML , sem leiddi til útgáfu UBL 1.0 fimm árum síðar . Enn liðu 9 ár þar til núverandi útgáfa , UBL 2.1 , kom út í nóvember 2013 . Sú saga er rakin í lið 3 á vefsíðu OASIS .